Thomas Borgen var øverste chef i Danske Bank, mens den store sag om hvidvask rullede. Hans hjem er blevet ransaget i marts.

Den tidligere administrerende direktør i Danske Bank, Thomas Borgen, er blevet personligt sigtet i sagen om hvidvask i bankens estiske filial.

Det skriver Børsen.

Thomas Borgens private hjem er også blevet ransaget, skriver Børsen.

- Jeg kan bekræfte, at SØIK (Særlig Økonomisk og international Kriminalitet, også kendt som Bagmandspolitiet, red.) har ransaget Thomas Borgens hus 12. marts. Og jeg kan også bekræfte, at de har valgt at sigte Thomas Borgen som led i deres efterforskning af sagen, siger Thomas Borgens advokat, Peter Schradieck, til Børsen.

Thomas Borgen var øverste chef i Danske Bank frem til 19. september 2018. Her blev han fritstillet samme dag, som Danske Bank fremlagde resultaterne af deres interne hvidvaskundersøgelser. Her kom det frem, at der er strømmet op mod 1500 milliarder kroner gennem Danske Banks filial i Estland, uden at banken i tilstrækkelig grad har tjekket de mange overførsler, der er blevet betegnet som "mistænkelige".

Dermed har Danske Bank ikke levet op til kravene i lovgivningen, der skal forhindre hvidvask. Blandt dem, der menes at have benyttet afdelingen i Estland til hvidvask, er organiserede kriminelle netværk fra Østeuropa, diktaturet i Aserbajdsjan og den russiske præsidents Vladimir Putins fætter, Igor Putin.

Thomas Borgen havde været i Danske Bank siden 1997. Han var i perioden 2009-2012 den ansvarlige direktør for filialen i Estland, inden han i 2013 blev forfremmet til administrerende direktør. I en pressemeddelelse på dagen, hvor han blev fyret fra Danske Bank, beklagede han, at banken ikke havde levet op til sine forpligtelser:

- Det er åbenlyst, at Danske Bank ikke har levet op til sit ansvar i sagen om mulig hvidvask i Estland. Det beklager jeg dybt, skrev Thomas Borgen i selskabsmeddelelsen.

Topledelse frikendt af intern undersøgelse

Sigtelsen mod Thomas Borgen kommer godt et halvt år efter, at en intern undersøgelse ellers frikendte ham og flere andre ledende figurer i Danske Bank.

- Undersøgelsen konkluderer, at hverken bestyrelsen, bestyrelsesformanden eller den administrerende direktør har misligholdt deres juridiske forpligtelser over for banken, lød det i rapporten, der var udarbejdet af advokatfirmaet Bruun & Hjejle.

Samtidig skrev de dog, at der var sket ledelsessvigt "i flere koncernfunktioner".

Til TV 2 skriver Danske Bank tirsdag, at de ikke ønsker at kommentere sagen mellem politiet og Thomas Borgen.

- Som vi tidligere har sagt, samarbejder Danske Bank med SØIK og alle andre myndigheder, der efterforsker sagen. Det gælder både i forbindelse med eventuelle afhøringer og udlevering af materiale. Vi deler myndighedernes ønske om at komme til bunds i sagen, men derudover har vi ikke kommentarer til efterforskningen, skriver Danske Bank i en mail.

En usædvanlig sigtelse

Ifølge Jacob Dedenroth Bernhoft, hvidvaskekspert og administrerende direktør i Revisorjura.dk, siger det noget om sagens alvorlighed, at SØIK har valgt at rejse sigtelse mod en enkelt person i Danske Bank.

- Det er lidt usædvanligt, at man gør nogle personer ansvarlig i en virksomhed. Det vil som hovedregel være den juridiske enhed, man vil drage til ansvar, siger han.

Da SØIK endnu ikke har offentliggjort anklageskriftet, er det svært at sige, hvad anklageren har lagt til grund for at rejse sigtelse mod Thomas Borgen.

- Men for Danske Banks vedkommende, er der ingen tvivl om, at de har fået endnu et hak i tuden oven på en lang række kedelige historier, der er kommet frem under denne historiske hvidvaskskandale, tilføjer Jacob Dedenroth Bernhoft.

Vil tage flere år

Bliver Thomas Borgen kendt skyldig, kan han se frem til fængselsstraf og/eller bøde, vurderer hvidvaskeksperten, som dog samtidig vurderer, at der kommer til at gå lang tid, før vi ved besked om det endelig skyldspørgsmål.

- For der er ingen tvivl om, at Thomas Borgen vil lægge en hel del materiale frem, som skal ligge til grund for, at han ikke har et strafferetligt ansvar for hvidvaskningen i Danske Banks estiske filial. Ligesom anklagemyndigheden også vil fremlægge en hel del dokumenter, der skal bevise, at det kan han.

Derudover forestiller Jacob Dedenroth Bernhoft sig, at sagen også skal igennem alle tre retsinstanser, før den endelig dom bliver afgjort.

Et vigtigt skridt

Ifølge Jeppe Kofod (S), der er ordfører for Europa-Parlamentets Særlige Skattesnydsudvalg, er sigtelsen et vigtigt skridt i den rigtige retning om at genopbygge tilliden til det danske banksystem – og retssystem.

Det skriver han i et skriftlig svar til TV 2.

- Det vil give chokbølger i hele den europæiske og den internationale bankverden, og sagen vil blive fulgt tæt – også i Europa-Parlamentet. Vi må ikke foregribe skyldsspørgsmålet, men det er både godt og nødvendigt, at vi nu får en officiel sigtelse og, må vi forvente, en strafferetlig proces.

Derfor ser europaparlamentarikeren det som en ”afgørende lakmusprøve” for den gældende lovgivning i Danmark såvel som i EU-regi.

Læs hvordan skandalen i Danske Bank begyndte i artikelserien 'Hvidvaskernes bank':